b'\n_START_ARTICLE_\nLeopold Stokowski\n_START_SECTION_\nOpinnot ja ura\n_START_PARAGRAPH_\nStokowski aloitti opintonsa Royal College of Musicissa vuonna 1896. Jo 16-vuotiaana h\xc3\xa4net valittiin Royal College of Organists -seuran j\xc3\xa4seneksi. Vuonna 1900 h\xc3\xa4n perusti St. Mary\'s -kirkon (Charing Cross Road) kuoron ja toimi my\xc3\xb6s urkurina. Vuonna 1902 St. James\'s -kirkon (Piccadilly) urkuriksi ja kuoronjohtajaksi. T\xc3\xa4m\xc3\xa4n ohessa h\xc3\xa4n jatkoi opintojaan Oxfordin yliopiston Queen\'s Collegessa jossa h\xc3\xa4n suoritti bachelor-tutkinnon vuonna 1903._NEWLINE_Vuonna 1905 Stokowski siirtyi New Yorkiin urkuriksi ja kuoronjohtajaksi St. Bartholomew\'s -kirkkoon ja menestyi mainiosti. Stokowski kuitenkin erosi virastaan opiskellakseen orkesterinjohtamista Pariisissa. Kuultuaan Cincinnatin sinfoniaorkesterin tarvitsevan kapellimestaria Stokowski haki tarmokkaasti teht\xc3\xa4v\xc3\xa4\xc3\xa4 ja tulikin nimitetyksi vuonna 1909. H\xc3\xa4n kuitenkin erosi huhtikuussa 1912 jouduttuaan ristiriitoihin orkesterin johtokunnan kanssa.\n_START_SECTION_\nKohti maailmanmainetta\n_START_PARAGRAPH_\nJo kahden kuukauden kuluttua Stokowski sai uuden orkesterin johtaakseen: h\xc3\xa4n esiintyi ensi kerran Philadelphian orkesterin johtajana 11. lokakuuta 1912. T\xc3\xa4m\xc3\xa4 teht\xc3\xa4v\xc3\xa4 tuli nostamaan h\xc3\xa4net maailmanmaineeseen. Stokowskilta johti mielell\xc3\xa4\xc3\xa4n suurin elein, antoi hiustensa kasvaa todelliseksi leijonanharjaksi (ja omaksui t\xc3\xa4h\xc3\xa4n viittaavan nimen "Leopold") ja siirtyi johtamaan ilman tahtipuikkoa, josta tulikin h\xc3\xa4nen tavaramerkkins\xc3\xa4. Musiikillisesti Stokowski t\xc3\xa4ht\xc3\xa4si omintakeiseen sointiin ja harjoitti s\xc3\xa4\xc3\xa4lim\xc3\xa4tt\xc3\xa4 orkesteriaan t\xc3\xa4h\xc3\xa4n p\xc3\xa4\xc3\xa4st\xc3\xa4kseen. H\xc3\xa4n ei my\xc3\xb6sk\xc3\xa4\xc3\xa4n ep\xc3\xa4r\xc3\xb6inyt sormeilla esitt\xc3\xa4m\xc3\xa4ns\xc3\xa4 musiikin soitinnusta. _NEWLINE_Jouduttuaan erimielisyyksiin Philadelphian orkesterin johtokunnan kanssa, Stokowski vet\xc3\xa4ytyi sen johtamisesta vuodesta 1935 alkaen ja j\xc3\xa4tti orkesterin kakkoskapellimestari Eugene Ormandyn huostaan._NEWLINE_Vuonna 1939 Stokowski osallistui Walt Disneyn elokuvan Fantasia tekemiseen. H\xc3\xa4n sovitti ja johti l\xc3\xa4hes kaiken elokuvan musiikin, johon kuuluivat Bachin toccata ja fuuga d-molli ja Musorgskin Y\xc3\xb6 autiolla vuorella. H\xc3\xa4n my\xc3\xb6s p\xc3\xa4\xc3\xa4si k\xc3\xa4ttelem\xc3\xa4\xc3\xa4n Mikki Hiirt\xc3\xa4 valkokankaalla.\n_START_SECTION_\nUra 40-luvulta eteenp\xc3\xa4in\n_START_PARAGRAPH_\nVuonna 1940 Stokowski muodosti All-American Youth Orchestran ja johti sit\xc3\xa4 useilla kiertueilla. H\xc3\xa4n esiintyi my\xc3\xb6s toistuvasti Toscaninin NBC Symphony Orchestran johtajana. Vuosikymmenen lopulla h\xc3\xa4n aloitti my\xc3\xb6s s\xc3\xa4\xc3\xa4nn\xc3\xb6lliset vierailut New Yorkin filharmonikkojen johtajana. _NEWLINE_Symphony of the Air -orkesterin johtajana Stokowski toimi vuosina 1954\xe2\x80\x931963. 1955\xe2\x80\x931961 h\xc3\xa4n oli my\xc3\xb6s Houstonin sinfoniaorkesterin johtaja. Viel\xc3\xa4 80-vuotinaana, vuonna 1962, Stokowski perusti uuden orkesterin, American Symphony Orchestran, jonka johtajana h\xc3\xa4n toimi vuoteen 1972 asti. T\xc3\xa4ll\xc3\xb6in, 90-vuotiaana, h\xc3\xa4n palasi Englantiin. _NEWLINE_Vuonna 1972 Lontoossa j\xc3\xa4rjestettiin kaksi suurta konserttia, joissa Stokowski johti saman ohjelma kuin 60 vuotta aikaisemmin Lontoon sinfoniaorkesterin kanssa._NEWLINE_Viel\xc3\xa4 vuonna 1976 h\xc3\xa4n solmi levytyssopimuksen RCA Victor -yhti\xc3\xb6n kanssa jonka mukaan h\xc3\xa4n olisi jatkanut levytt\xc3\xa4mist\xc3\xa4 aina satavuotiaaksi asti. H\xc3\xa4n kuoli syd\xc3\xa4nkohtaukseen Hampshiren Nether Wallopissa 95-vuotiaana.'